વાસંતી સંસ્કારી, સમાજમાં આગળ પડતા પ્રતિષ્ઠિત બાપની દીકરી હતી. એ જ સંસ્કાર લઈ સાસરે આવી હતી. આથી એના ગૃહપ્રવેશથી નર્મદાબહેનનું ઘર નંદનવન સમુ બની ગયું. રાતદિવસ વાસંતી સાસુ-સસરાની સેવા કરતી, એમને અમથુંય ઓછું ના આવે એની ખાસ તકેદારી રાખતી. નર્મદાબહેન એમને ભાગ્યશાળી માનતાં, વાસંતી જેવી કહ્યાગરી ઘરરખું વહુ મળ્યા બદલ. પણ વિધિની વક્રતા કહો કે, બીજું ગમે તે, લગ્નજીવનનાં પૂરાં પંદર વરસ પસાર થયાં છતાં, વાસંતીનો ખોળો ના ભરાયો. વાસંતીને એનું નિ:સંતાનપણું ડંખ બની એના જિગરને કોતરવા લાગ્યું. સંતાન માટે વાસંતીએ પથરા એટલા દેવ કર્યા. ડૉક્ટર, વૈદ્ય અને જેણે જે બતાવ્યા એ બધા જ ઘરગથ્થુ ઇલાજ કર્યા. પણ એની શેર માટીની ખોટ ના મટી, એને કારણે વાસંતી અંતરથી દુ:ખી દુ:ખી હતી. એ અરસામાં નર્મદાબહેનના પતિનું ટૂંકી માંદગીમાં મોત થયું. વૈધવ્યનો અભિશાપ નર્મદાબહેનને આભડી ગયો. પતિના વિયોગથી નર્મદાબહેન ભાંગી પડ્યાં, પન વાસંતી અને એના પતિ નર્મદાબહેનના પુત્રે એમને આશ્વાસન, હિંમત, હૂંફ આપી, ‘મમ્મી ! કોઈ વાતે દુ:ખી ના થશો, અમે છીએને ! તમારીય હવે ઉંમર થઈ, ઘરમાં બેસી રહો. પપ્પાની જગ્યાએ હવે તમે રહ્યાં. અમને તમારા સાથની હિંમતની-હૂંફની જરૂર છે. મમ્મી, ઘરમાંથી તમારે ક્યાંય જવાનું નહીં. સવાર-સાંજ મંદિરે દર્શન કરવા જજો અને ભગવાનને અમારી અરજ કરજો.’ વાસંતીએ હેતથી નર્મદાબહેનને કહ્યું, નર્મદાબહેન વાસંતીના હેતાળ શબ્દોએ ગદગદ થઈ ગયાં. આંખમાં ઝળઝળિયાં આવી ગયાં.